정조 11년
丁未八月二十日午時上御熙政堂大臣備局堂上引見入侍時領議政金致仁左議政李在協右議政兪彦鎬行司直金鍾秀左參贊金魯鎭行副司直徐有寧兵曹判書李𡊠吏曹判書吳載純行副司直鄭昌順刑曹判書尹蓍東漢城判尹李崇祐行副司直李敬懋金文淳徐有大吏曹參判李秉模漢城右尹朴祐源行都承旨沈豐之江華留守趙鼎鎭行副司直金持默校正堂上柳義養右副承旨洪仁浩副校理金履翼記事官金孝建記注官承膺祖記事官尹行任以次進伏訖致仁等曰二日經宿玉體勞動伏未審日間凡節若何上曰一樣矣致仁等曰日氣和暖若有所相下情不勝喜幸矣上曰然矣在昔先朝每當動駕日氣淸明則聖心甚以爲慰卿必逮覩矣今番三日日氣殆是夏秋來所罕有予亦以爲幸矣致仁等曰王大妃殿氣候若何上曰一樣矣致仁等曰惠慶宮氣候若何上曰一樣矣致仁曰中宮殿諸節一向萬安乎上曰連爲安過矣上曰還宮時聞右相祗迎於門外故使之問病而史官誤爲傳諭於他人云矣今已差復否彦鎬曰臣偶得暴疾落留中道不能陪駕又闕候班不任悚惶矣上曰留都時卿之待罪狀啓似過矣致仁曰奏御文字嚴重何如而臣旣襲謬預封以致錯誤臣安得不馳啓俟勘乎上曰留陣祗迎一款兵判果問議諸將臣乎𡊠曰移陣還陣之節次事多掣礙欲以嚴鼓前後爲準則俱有未及之患臣意則限以留門似爲便宜而姑未商確於諸將臣不得指一停當矣上曰大臣之意何如致仁曰依兵判言限以留門似宜矣上曰將臣各奏所見可也鍾秀曰以開門時爲準似無妨矣有寧曰開門後進陣似合便當矣敬懋曰開門後隨時進退則可無未及之患矣有大曰開門後卽爲進陣則可無未及之慮矣上曰此後以留門爲準可也出擧條上曰御將何不入來致仁曰方在記過中故不敢登筵矣上曰使之入侍上曰訓將性本執滯事多駭錯雖以陣上事言之移次成陣下馬祗迎有難奉行則事當言送政院以爲轉稟可也不然亦使敎鍊官轉通宣傳官俾陳事勢可也而不此之爲付語於傳令巡牢有若往復者然事體所在極爲駭然非不欲卽地處分而必有委折故姑爲安徐矣敬懋曰臣愚迷儱潰不能周詳思量自速罔赦之罪惶恐不知所措矣致仁曰伏承下敎伊時事似出於急遽未及周思之致而不送執事於政院直爲言及於傳令之御前旗手者萬萬駭然事雖已過不可無飭訓鍊大將李敬懋罷職何如上曰事勢則似不然爲先推考可也出擧條上曰近來紀綱雖曰解弛今番禁軍馬逸事萬萬駭然師律莫嚴兵判不可無警仍命書傳敎曰師律尙嚴不可弛伊時則殆近臨陣易將雖不處分管下禁軍馬逸衛內別將旣被譴削之典則本兵之長終難免不飭之責兵曹判書李𡊠罷職上曰昨日戶判事雖是微細事體何如而請罪措語極爲怪訝矣致仁曰伏見傳敎下者萬萬惶懍矣致仁曰庶類壬辰通淸諸人之收敍限品與未通淸人區別當否令廟堂論理草記事命下而此事欲一入侍仰稟故敢達矣丁酉節目蓋承無物不遂之聖意廣議成出殆無未盡唯當遵而行之而已臣謂已通與未通之人不必更加區別以啓非分之望矣上曰左右相之意何如在協曰前日臣已有陳達者而限品敍用旣有節目此外更無可達者矣彦鎬曰此事向承筵詢略陳愚見而旣有年前節目則依此施行而已此外似無別般區處之道矣上曰依爲之出擧條致仁曰八道句管堂上皆作闕矣戶曹判書徐有隣湖南句管堂上行副司直金履素關東句管堂上行都承旨沈豐之湖西句管堂上竝還差刑曹判書尹蓍東京畿句管堂上行副司直鄭昌順嶺南句管堂上行副司直李文源關西句管堂上禮曹判書洪良浩海西句管堂上行副司直鄭民始備堂還差北關句管堂上判尹李崇祐堤堰堂上吏曹參判李秉模貢市堂上差下使之察任何如上曰依爲之出擧條上曰戶判不得兼帶惠堂乎致仁曰三四十年前則不得兼帶近日則多有兼行之事矣在協曰故相鄭弘淳多年兼帶矣上曰雖有前例事多相妨戶判之兼帶惠堂將許遞矣仍命書戶曹判書徐有隣疏批上曰李文源處義誠郞當旣無無端降資之道而自家則已以資憲書呈肅單到今雖欲强迫必無行公之理任其所爲則亦傷國體何以則爲宜耶致仁曰豈可任渠所爲嚴加處分似好矣在協曰如自上處分則雖降資亦無不可爲之理而其時一體加資之人亦有之是甚難處矣致仁曰其時旣不處分則今難追理而亦何可曲從其願以傷國體乎申飭行公終不承膺則亟降罪罰雖至於以罪降資無所不可矣彦鎬曰自上收還加資亦傷國體未知何以爲好矣上曰右相之言儘是大經大法雖以自家處義言之旣有質言於筵席則今難中變且決知其不可强之勢而强之亦非禮使之意可謂區處兩難矣致仁曰赤裳山城史閣有頉處遣史官修改曾有臨時更稟之命矣而今則潦雨快收擧行宜急使之待秋成卽爲發去而因此史官之行兼奉先朝實錄頃因判府事李福源筵稟江都實錄考出事蒙允而不必別遣史官於江都令修改史官一體考來之意分付何如上曰依爲之出擧條致仁曰前虞候李東憲之降資有違於法典所載法典雖有瓜滿前以不職遞罷勿計朔數還收資級之文註曰以他罪見罷則否東憲之所坐正是他罪況在已報瓜之後則恐不當收資法不可不信故敢達矣上曰收資一款分揀可也出擧條蓍東曰西部柳女以他道遠地定配矣判付內有同道定配之命而秉顯卽弘燮之應坐罪人而柳女之請見已極猥越若許其同配一處則是從其願也非所以罪之也事係隄防不可奉行故敢達矣致仁曰若配一處是非罪伊恩決難奉承之事上曰執法之論無怪其如是而處分亦有意義依下敎擧行可也崇祜曰以坐更事問議於大臣而應頉諸條中有不可自下擅便者當以別單書入乎上曰見行之條當稟之事區別條列別單書入可也有大曰槍劍軍有試放施賞之命而動駕後例有自臣營賞給之事何以爲之乎上曰如已施賞置之可也鍾秀曰臣於待罪王府時以左道嚴禁事及京外有勇力人試才調用事及船隻點閱事仰達則有與領相相議之敎矣今適三大臣皆入侍臣請更申焉從前逆獄之挾左道者多矣近年以來則仁邦獄洋瑮獄及今番逆獄無一不由於左道之誑惑人心此非細憂也八方民庶久沐列聖朝深仁厚澤元無怨國之人逆孽凶徒雖百計勸誘決無公然與之作逆之理唯左道之假托神怪虛張禍福者最爲誘引愚氓之香餌而一種桀驁鷙悍之類負勇力抱才智而不得拔身之路常懷鬱鬱唯釁是俟者從而乘之則愚氓之信從與脅從者漸衆而亂始作矣以聖上欲竝生哉之德意深軫止亂於未然之道則宜莫如痛禁左道永絶根本曉諭愚氓俾勿滔罪之爲良策夫然後收拾鷙悍之道亦從長講確俾有實效恐合事宜故敢達矣上曰大臣之意何如致仁曰臣於頃筵略已有仰對而所謂左道雖在昔無事之時尙可嚴禁況今世級日下妖逆踵出之時乎作一文字曉諭中外俾愚氓咸知其爲禍身之階而其所禁止之方不必大加搜索以致騷擾許其納書自新不從者隨現重繩則庶不無其效矣在協曰雖非目下深慮痛禁左道實係國家之當務作文字曉諭中外俾無干犯恐是不可已者亦似不至於騷擾之境矣彦鎬曰左道之誑惑人心實爲近年釀出妖逆之本此不可不痛加禁斷者今若作文字曉諭中外禁其未然許其自新則庶不無喚迷成覺之效矣上曰卿方帶文衡以此意撰進一通文字以爲頒布中外設法痛禁之地可也出擧條鍾秀曰左道嚴禁事臣旣承成命矣收拾跅弛之說亦當畢陳所見矣八道之廣勇力絶人好身手有智計者不患無人而拔身無門用武無地則常懷鬱鬱之心鬱則怨怨則思亂卽理勢之相因而必至者也大抵衆人之情有片善一能而不見知於人則有不快之意高者以草木同腐爲恥下者以飢寒切身爲憂日夜所望惟在於幸國家之有事以爲奮身計此等桀驁難馴之類自朝家及早收拾箝勒有方廣開進用之路俾免溝壑之慮則足可爲緩急得力之資不然大則爲逆黨所誘小則爲竊盜所推此輩素以智力武藝見憚於鄕里而逆孽與左道乘之則其憂不淺此輩用之則爲國家用不用則反爲國家憂此其利害可謂相反矣宋臣蘇軾請爲河北五路之士別開仕進之門者其慮可謂深遠矣其所以區處升拔之道惟在博詢廷議折衷集長而用之矣上曰大臣將臣各陳意見可也致仁曰重臣所奏儘得其要兼可爲收人才疏鬱滯之道善成節目惟才是取無如年前之有名無實則好矣在協曰禁左道俄已陳達而廣仕路一事雖非此時亦係不可已之政但虛名取人之弊假眞售僞之患難保其必無未知節目之如何定制然後可收實效此是不可不爛商處也彦鎬曰收拾跅弛之徒別開進用之門實合於收才疏鬱之要道而但念此等事定制之初不爲經遠可行之圖則適足以長僞增姦有名無實徒歸於一場文具而止耳其在愼終于始之道不可不爛商而審處矣敬懋曰無論各道營邑如有勇力才能間見稱之類則宜無不見售於本土之理而另加搜訪各自地方試可乃已拔其尤而薦之朝則好矣而節目之如何講定然後可以收效與否不敢臆對矣有大曰收拾跅弛陞拔進用儘爲鉗制馴致之要道而曾於年前已試蔑效今若爛商定制不至有名無實則誠好矣而臣亦留意於此等事久矣至於得其人收實效則恐似不易矣鍾秀曰大臣將臣所對皆與臣意異矣若泛以搜討人才爲目則無一實效徒歸文具年前已試蔑效之迹可見矣且如智慮等名目是無形影沒把捉之事衆僞冒眞徇私滅公之弊可立而待尙安用一番張皇爲哉臣意則先以勇力二字立名目定科限使各邑試取勇力之士而勇則以超越幾丈爲限力則以擔扛幾斤爲限抄上營門則營門擇其中勇力超等者參以身手計慮分屬監兵水營幕裨又自監兵水營擇其尤者以爲升遷五軍門將校之陞梯則庶可無虛實相蒙之弊矣節目間事惟在廟堂諸臣裁酌稟處之如何矣出擧條無批答鍾秀曰臣方帶不當帶之職故七製時及今番祭文撰進時不得已屢犯違傲至今悚惶體諒下情俯許遞免區區伏望矣上曰文衡有許遞之例乎在協曰文衡重任恐不可輕遞矣彦鎬曰情理則似有體諒之道矣上曰予欲許遞者非爲情理向來所遭後亦難一向强迫纔遞旋除不害爲禮使之道豈拘有例無例乎仍命書傳敎曰陳懇旣若此凡有擧行輒許代斲國體所在固已未妥向於疏批亦有示意者一番曲諒未爲不可何論有例無例大提學金鍾秀今姑許遞又命書榻敎曰新除授兵曹判書待下批牌招傳授命召又命書傳敎曰明日當由月覲門展拜以此分付又命書榻敎曰政官牌招開政又命書傳敎曰連値齋日滯囚可悶未肅拜判義禁許遞今日政以在京無故人擬入待下批牌招察任命退諸臣以次退出